ΘΕΜΑΤΑ ΝΕΟΕΛΛΗΝΙΚΗΣ ΙΣΤΟΡΙΑΣ Γ΄ ΑΝΘΡΩΠΙΣΤΙΚΩΝ ΣΠΟΥΔΩΝ

**Μεθοδολογία επεξεργασίας ιστορικών πηγών**

|  |  |
| --- | --- |
| **Ιστορικές πηγές** | |
| **Πρωτογενείς πηγές** | **Δευτερογενείς πηγές** |
| Ο δημιουργός-συγγραφέας είναι σύγχρονος με την εποχή στην οποία αναφέρεται η πηγή. Οι πρωτογενείς πηγές είναι αυθεντικά τεκμήρια της εποχής την οποία εξετάζουμε, δημιουργήθηκαν την εποχή που εξετάζουμε:  -αρχαιολογικά ευρήματα (π.χ. ανάκτορα, τάφοι, νομίσματα, αγάλματα, αγγεία, τοιχογραφίες και γενικότερα όλα τα έργα τέχνης)  -κείμενα συγγραφέων της εξεταζόμενης εποχής, π.χ. εφημερίδες της εποχής, λογοτεχνικά έργα της εποχής, αυτοβιογραφίες, ημερολόγια κ.ά.  -νόμοι, ψηφίσματα, επίσημες συμφωνίες, λόγοι/επιστολές πολιτικών ή στρατηγών κ.ά. π.χ. τα άρθρα του συντάγματος, η ομιλία του Ε. Βενιζέλου στο Σύνταγμα στις 5/9/1910 | Είναι μεταγενέστερα κείμενα από την εποχή στην οποία αναφέρονται, συνήθως έργα σύγχρονων ιστορικών: βιβλία, εγχειρίδια, άρθρα εφημερίδων, εγκυκλοπαίδειες, κινηματογραφικές ταινίες κ.τ.λ.  Οι δευτερογενείς πηγές στηρίζονται σε άλλες πηγές: αναλύουν, ερμηνεύουν, κάνουν κριτική ή επαναδιατυπώνουν πληροφορίες από τις πρωτογενείς πηγές ή άλλες δευτερογενείς πηγές. |

**Βήματα ανάλυσης της πηγής (κατανοώ, συγκρίνω, παραφράζω, συνθέτω και παραπέμπω)**

1. Διαβάζω προσεκτικά τα ζητούμενα της άσκησης.
2. Διαβάζω και κατανοώ το περιεχόμενο της πηγής ή των πηγών: σε ποιο θέμα αναφέρεται; Προσέχω τον τίτλο και τις λέξεις-κλειδιά.
3. Βρίσκω το σημείο της ιστορικής αφήγησης του βιβλίου στο οποίο αναφέρεται.
4. Εντοπίζω το (κειμενικό) είδος της πηγής (π.χ. επιστολή, πίνακας με αριθμητικά δεδομένα, γελοιογραφία) και την κατηγορία της (πρωτογενής ή δευτερογενής). Για να το καταλάβω προσέχω και τον τίτλο και τι γράφει κάτω από το κείμενο της πηγής (συγγραφέας, βιβλίο, χρονολογία έκδοσης)
5. Αντλώ από την πηγή/ες τις πληροφορίες που απαντούν στα ζητούμενα της άσκησης και τις κατανέμω στο α, β ή γ ερώτημα. (Μπορώ να χρησιμοποιήσω υπογράμμιση, αρίθμηση, διαφορετικά χρώματα κτλ)
6. Ανακαλώ τις πληροφορίες του βιβλίου, τις κατανέμω στο αντίστοιχο ερώτημα και τις συσχετίζω με αυτές της πηγής/πηγών.
7. Φτιάχνω ένα σχεδιάγραμμα.
8. Συνθέτω την απάντησή μου:

*α) Πρόλογος*: **Ένταξη της πηγής σε ιστορικό πλαίσιο** – **θέμα της πηγής**

Γράφω μια μικρή εισαγωγική παράγραφο στην οποία αναφέρω την **ταυτότητα** **της πηγής** (τι είδους κείμενο είναι, π.χ. επιστολή, νομικό έγγραφο, λογοτεχνικό κείμενο, αφήγηση σύγχρονου ιστορικού και ποιος την έγραψε, αν είναι πρωτογενής ή δευτερογενής), το **θέμα της πηγής** ( π.χ. αγροτική αποκατάσταση προσφύγων) και τη **χρονική περίοδο** στην οποία ανήκουν τα πρόσωπα και τα γεγονότα που εξετάζει (π.χ. περίοδος μεσοπολέμου). Μπορώ να αξιοποιήσω μια σχετική παράγραφο του βιβλίου.

*β)* *κύριο μέρος*: απαντώ στα ερωτήματα (σε όσες παραγράφους χρειάζονται, όχι μόνο σε μία)

**συνδυάζοντας και συνθέτοντας** **όλα** τα στοιχεία της πηγής και του βιβλίου/ιστορικών γνώσεων

με **δικά μου λόγια, χωρίς να αντιγράφω την πηγή**. Για να το πετύχω, προσπαθώ να βρω τα σημεία σύνδεσης, δηλαδή τα σημεία στα οποία τα δύο κείμενα (βιβλίο - πηγή) έχουν νοηματική συνάφεια.

Επομένως, **κάνω σύνθεση**, δηλαδή δε γράφω πρώτα όλες μαζί τις πληροφορίες του βιβλίου και μετά όλα μαζί τα στοιχεία της πηγής ή το αντίστροφο, τα συνδυάζω στην ίδια παράγραφο. Μπορώ να γράψω κάποια στοιχεία της πηγής πριν ξεκινήσω την ιστορική αφήγηση του βιβλίου, αν κρίνω ότι προηγούνται λογικά ή χρονικά στην παρουσίαση των ιστορικών γεγονότων.

Ταυτόχρονα **αναφέρω ποια σχέση έχουν οι πληροφορίες του βιβλίου με της πηγής** (ομοιότητες και διαφορές). Η πηγή μπορεί:

-να επιβεβαιώνει/τεκμηριώνει τις πληροφορίες του σχολικού εγχειριδίου,

- να διευκρινίζει/διασαφηνίζει τα δεδομένα του σχολικού βιβλίου,

- να συμπληρώνει τις ιστορικές μας γνώσεις,

- να καταθέτει μια αντίθετη άποψη από αυτή που υποστηρίζεται στο σχολικό εγχειρίδιο.

Παραδείγματα συνδετικών φράσεων

• *Όπως επισημαίνει/παρατηρεί/τονίζει/ αναφέρει ο/η … στο έργο …*

*• Τα παραπάνω επαληθεύει και η συγκεκριμένη μαρτυρία/αναφορά στο έργο …*

*• Αυτό αποδεικνύεται και από …, όπως αυτό δίνεται στο έργο … του/της …. Μεταξύ των άλλων αναφέρεται ότι …*

• *Ο πίνακας τεκμηριώνει τα στοιχεία του βιβλίου με τα αριθμητικά στοιχεία …*

*• Συμπληρωματικά στοιχεία δίνει ο/η … στο έργο … Συγκεκριμένα, αναφέρει ότι…*

*• Πρόσθετα στοιχεία δίνει ο/η … στο έργο … Συγκεκριμένα, εκεί αναφέρει (αναφέρεται) ότι …*

*• Όπως πληροφορούμαστε από τη συγκεκριμένη δευτερογενή πηγή, …*

*• Τα ιστορικά παραθέματα που δίνονται επεξηγούν ….*

*• Μια διαφορετική εικόνα της κατάστασης παρουσιάζεται στο απόσπασμα από το έργο … του/της … Συγκεκριμένα, …*

*• Μια διαφορετική εικόνα δίνει ο/η … όταν αναφέρει/παρατηρεί/επισημαίνει ότι …*

*• Αντίθετη άποψη έχει ο/η …στο παράθεμα …. Συγκεκριμένα, όπως αναφέρει…*

Για όσες πληροφορίες αντλώ από την πηγή/πηγές (ακόμα κι αν ταυτίζονται με του βιβλίου) **κάνω παραπομπές** σε αυτή, π.χ. «όπως αναφέρει το παράθεμα» ή «το πρώτο παράθεμα συμπληρώνει το βιβλίο αναφέροντας ότι…».

γ) *Επίλογος* (προαιρετικός): διατυπώνω κάποιο συμπέρασμα σχετικά με την αξιοπιστία ή τη σπουδαιότητα της πηγής ή ανακεφαλαιώνω. Μπορώ να χρησιμοποιήσω κάποια κατάλληλη φράση ή μικρή παράγραφο του βιβλίου.

ΠΡΟΣΟΧΗ

* Κατανέμω τις πληροφορίες είτε του βιβλίου είτε της πηγής στο σωστό ερώτημα. Αν γράψω τις πληροφορίες του α΄ ερωτήματος στο β΄ ερώτημα ή το αντίστροφο δε θα πάρω τις αντίστοιχες μονάδες, ακόμα κι αν είναι σωστά γραμμένες. Η δομή δηλαδή της απάντησης πρέπει να ακολουθεί τη δομή της ερώτησης.
* Κατά την παράφραση της πηγής δε δίνω απλώς μηχανικά συνώνυμο σε κάθε ουσιαστικό, επίθετο ή ρήμα ή δεν κάνω απλώς αλλαγή της σύνταξης (π.χ. από ενεργητική σε παθητική) ή της σειράς των λέξεων. Ελέγχω αν η παράφρασή/απόδοσή μου είναι ακριβής, αν δίνει την ίδια ιστορική πληροφορία με την πηγή και αν δείχνει ότι κατανοώ αυτά που γράφω. Για παράδειγμα τον προσδιορισμό «εκ της Τήνου» πρέπει να τον αποδώσω «από την Τήνο» και όχι «στην Τήνο» διαφορετικά αλλοιώνω το νόημα.
* Αν αντιγράφω αυτολεξεί τις πηγές δεν παίρνω τις αντίστοιχες μονάδες των πηγών!
* Είναι λάθος να παραπέμπω στο παράθεμα χωρίς να παρουσιάζω τις πληροφορίες του (π.χ. μόνο η φράση «τις πληροφορίες αυτές επιβεβαιώνει το ιστορικό παράθεμα» χωρίς να καταγράφω τις πληροφορίες) ακόμη και αν αυτές ταυτίζονται απόλυτα με του βιβλίου. Κάθε πληροφορία της πηγής μοριοδοτείται ξεχωριστά ακόμα κι αν έχει το ίδιο περιεχόμενο με του βιβλίου.
* Πρέπει να αποδίδω με ακρίβεια όλα τα στοιχεία της πηγής ή των πηγών που σχετίζονται με την απάντηση. Παράδειγμα: στο θέμα Δ1β του 2023 «να παρουσιάσετε τη στάση του Ελ. Βενιζέλου σχετικά με τις εθνικές διεκδικήσεις των Ποντίων και την αντίθεσή τους σ’ αυτή κατά την περίοδο διεξαγωγής του Συνεδρίου Ειρήνης στο Παρίσι» το παράθεμα Γ δίνει 2 πληροφορίες (τι έκανε ο Βενιζέλος και πώς αντέδρασαν οι Πόντιοι). Για να πάρω όλες τις μονάδες αυτής της πηγής πρέπει να αναφέρω και τις δύο πληροφορίες με όλους του τοπικούς και χρονικούς προσδιορισμούς.

Παράθεμα γ: *Στις αρχές Φεβρουαρίου 1919, αναπτύσσοντας ο Βενιζέλος στο Ανώτατο Συμβούλιο τις ελληνικές διεκδικήσεις, εξέφρασε την αντίθεσή του για τη δημιουργία Ποντιακής Δημοκρατίας και υποστήριξε την ένταξη της Τραπεζούντας στο Αρμενικό κράτος […]. Όπως ήταν φυσικό όμως προκάλεσε και πάλι αντιδράσεις των Ποντίων, που στην Κωνσταντινούπολη εκδηλώθηκαν με την υποβολή υπομνημάτων προς τους αρμοστές των Δυνάμεων, στα οποία επαναλάμβαναν το αίτημα της ενώσεως με την Ελλάδα ή τουλάχιστον της δημιουργίας «Ελληνικής Δημοκρατίας του Πόντου».*

* Για να έχω τέλεια σύνθεση πρέπει να γράφω τις πληροφορίες όλων των πηγών στα σωστά σημεία ώστε να συνδέονται με την αφήγηση του βιβλίου.
* Αποφεύγω τα περιττά από το βιβλίο και την τεράστια εισαγωγή γιατί μου αφαιρεί πολύτιμο χρόνο από την επεξεργασία του περιεχομένου των πηγών.

Επεξεργασία πίνακα

Αναφέρω:

-τα δεδομένα ανά στήλη και σειρά, π.χ. χρονικά διαστήματα (έτη, πενταετίες, δεκαετίες κλπ), περιοχές, αριθμητικά δεδομένα και ποσοστά, κλπ.

-την εξέλιξη των αριθμητικών δεδομένων και τη σχέση τους με τις ιστορικές μας γνώσεις, επισημαίνοντας τις περιπτώσεις αύξησης και μείωσης και ομαδοποιώντας τα στοιχεία (αν από τη διατύπωση της ερώτησης δεν προκύπτει ότι χρειάζεται αναλυτική αναφορά σε κάθε δεδομένο χωριστά).

Επεξεργασία εικόνας/γελοιογραφίας/σκίτσου

* Αναφέρω το θέμα που παρουσιάζεται
* Περιγράφω τα πρόσωπα, τα αντικείμενα και τις ενέργειες που βλέπω
* Σημειώνω τον τίτλο, την ημερομηνία (αν υπάρχει) και τα λεκτικά σχόλια.
* Αναφέρω ποια στοιχεία μοιάζουν να είναι σύμβολα και ποιο είναι το νόημά τους
* Επισημαίνω αν η γενική σχεδίαση ή οι λεπτομέρειες αναπαριστώνται με ρεαλιστικό ή υπερβολικό τρόπο
* Προσπαθώ να εντοπίσω το κοινωνικό μήνυμα του δημιουργού
* Συσχετίζω τα ιστορικά πρόσωπα/γεγονότα με τις πληροφορίες του βιβλίου για να βγάλω συμπεράσματα